
[bookmark: TITTEL]Høring - lokal forskrift om rapportering (telling) i private barnehager - Midtre Gauldal
[bookmark: START]Ny forskrift om finansiering av private barnehager (finansieringsforskriften) trer i kraft 31.12.2026. § 5 i forskriften omhandler rapportering i private barnehager.
Private barnehager skal hvert år rapportere om antall barn, barnas alder, oppholdstid i barnehagen og antall årsverk barnehagen har pensjonsforpliktelser for per 15. desember.
[bookmark: forskrift/2022-12-16-2322/§8]Private barnehager skal rapportere om samlet pensjonsgivende lønn, jf. forskrift om regnskapsplikt mv. for private barnehager § 8.
Private barnehager skal opplyse om forhold som kan ha betydning for retten til ekstra grunntilskudd etter barnehageloven § 19a andre ledd innen 15. desember i året før tilskuddsåret.
Kommunen kan i forskrift bestemme at de private barnehagene skal rapportere om forhold som nevnt i første ledd ved flere tidspunkter i tilskuddsåret, og hva som skal til for at tilskuddet skal endres i løpet av året. Forskrift etter første punktum skal fastsettes før tilskuddsåret begynner.
[bookmark: lov/2005-06-17-64/§19a]De private barnehagene skal rapportere om store aktivitetsendringer i form av endringer i antall barn og endringer i antall årsverk. Kommunen skal i disse tilfellene beregne tilskuddet til barnehagen på nytt. Barnehagen skal også rapportere om endringer som kan ha betydning for retten til ekstra grunntilskudd etter barnehageloven § 19a andre ledd andre punktum.
Ved rapportering etter fjerde og femte ledd gjelder følgende: Blir et barn som fyller tre år i tilskuddsåret, rapportert i tilskuddsårets sju første måneder, utløser dette grunntilskudd for småbarnsplass. Blir et barn som fyller tre år i tilskuddsåret, rapportert i årets fem siste måneder, utløser dette grunntilskudd for storbarnsplass resten av året.
Forskriftens § 5 gir kommunen mulighet til å gi forskrift om flere rapporteringstidspunkt. Midtre Gauldal praktiserer i dag to telletidspunkt, 15.12. og 01.09. Kommunen har på bakgrunn av dette utarbeidet forslag til lokal forskrift om rapportering i private barnehager. Dette for å gi forutsigbarhet for de private barnehagene. I forslaget kommer det tydeligere fram hvordan det gis tilskudd til barn født i perioden 1.september til 30.november året før tilskuddsåret.
Midtre Gauldal kommune ber om innspill på forslag om forskrift om rapportering i private barnehager.
Høringsinstanser:
· Private barnehager
· PBL
· Offentligheten via kommunens hjemmeside
Høringsfristen er 18.09.2026. Saken skal til politisk behandling i hovedutvalg for helse, oppvekst og kultur 13.10.2016 og til endelig vedtak i kommunestyret 27.10.2026.
Høringsinnspill sendes Midtre gauldal kommune, postmottak@mgk.no – merk høringen «sak 26/1903 – Lokal forskrift om rapportering i private barnehager»

